Document ID: 32013R0195

32013R0195
L 065/1
SLUŽBENI LIST EUROPSKE UNIJE
UREDBA KOMISIJE (EU) br. 195/2013
od 7. ožujka 2013.
o izmjeni Direktive 2007/46/EZ Europskog parlamenta i Vijeća i Uredbe Komisije (EZ) br. 692/2008 s obzirom na inovativne tehnologije za smanjivanje emisija CO2 iz lakih osobnih i teretnih vozila
(Tekst značajan za EGP)
EUROPSKA KOMISIJA,
uzimajući o obzir Ugovor o funkcioniranju Europske unije,
uzimajući u obzir Uredbu (EZ) br. 715/2007 Europskog parlamenta i Vijeća od 20. lipnja 2007. o homologaciji motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila (1), a posebno njezin članak 4. stavak 4., članak 5. stavak 3. i članak 8.,
uzimajući u obzir Direktivu 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (2), a posebno njezin članak 39. stavak 2.,
budući da:
(1)
Komisija je Uredbom (EU) br. 171/2013 (3) izmijenila Direktivu 2007/46/EZ i Uredbu Komisije br. 692/2008 od 18. srpnja 2008. o provedbi i izmjeni Uredbe (EZ) br. 715/2007 Europskog parlamenta i Vijeća o homologaciji motornih vozila s obzirom na emisije iz lakih osobnih i teretnih vozila (Euro 5 i Euro 6) i dostupnosti podataka za popravke i održavanje vozila (4) s obzirom na inovativne tehnologije za smanjivanje emisija CO2 iz lakih osobnih i gospodarskih vozila. Tom su uredbom izmijenjeni obrasci relevantnih dokumenata koji se rabe u postupku homologacije. Stoga državama članicama treba osigurati dovoljno dugo vremensko razdoblje za usvajanje odgovarajućih obrazaca. Zbog pravne sigurnosti i jasnoće, Uredbu (EZ) br. 171/2013 primjereno je zamijeniti.
(2)
Uredbom (EZ) br. 715/2007 utvrđuju se zajednički tehnički zahtjevi za homologaciju motornih vozila i zamjenskih dijelova s obzirom na njihove emisije i utvrđuju pravila za sukladnost u uporabi, trajnost uređaja za kontrolu emisija, ugrađene sustave dijagnostike (OBD), mjerenje potrošnje goriva i dostupnost informacija za popravak i održavanje vozila.
(3)
Uredbom (EZ) br. 692/2008 utvrđuju se upravne odredbe za provjeru sukladnosti vozila s obzirom na emisije CO2, zahtjeve u pogledu mjerenja emisija CO2 i potrošnju goriva tih vozila.
(4)
Uredbom (EZ) br. 443/2009 Europskog parlamenta i Vijeća (5) utvrđene su standardne vrijednosti emisija za nove osobne automobile u okviru integriranog pristupa Zajednice s ciljem smanjivanja emisija CO2 iz lakih teretnih vozila, a Provedbenom uredbom Komisije (EU) br. 725/2011 (6) uspostavljen je postupak za odobravanje i certifikaciju inovativnih tehnologija za smanjivanje emisija CO2 iz novih osobnih automobila.
(5)
Da bi se uštede CO2 postignute primjenom inovativnih tehnologija uzele u obzir pri izračunu specifičnih ciljnih emisija CO2 za svakog proizvođača, u skladu s člankom 12. stavkom 1. Uredbe (EZ) br. 443/2009, i da bi se osiguralo učinkovito praćenje specifičnih ušteda pri pojedinačnim vozilima, vozila s ugrađenim ekoinovacijama trebalo bi certificirati u okviru homologacije vozila, a ukupne uštede trebalo bi unijeti u certifikat o sukladnosti.
(6)
U tu je svrhu potrebno osigurati odobrenje nadležnih tijela s odgovarajućim podacima za certificiranje vozila s ugrađenim ekoinovacijama i uvrstiti uštede CO2 postignute zbog eko-inovacija kao dio reprezentativnih informacija o određenom tipu, inačici ili izvedbi vozila.
(7)
Stoga je potrebno izmijeniti obrasce relevantnih dokumenata koji se rabe u postupku homologacije.
(8)
Uredbom (EZ) br. 715/2007 i Uredbom (EZ) br. 595/2009 Europskog parlamenta i Vijeća od 18. lipnja 2009. o homologaciji motornih vozila i motora s obzirom na emisije iz teških vozila (Euro VI.) i o pristupu informacijama za popravak i održavanje vozila i izmjenama Uredbe (EZ) br. 715/2007 i Direktive 2007/46/EZ te stavljanju izvan snage direktiva 80/1269/EEZ, 2005/55/EZ i 2005/78/EZ (7), uvedeni su novi zahtjevi u pogledu informacija o testiranju emisija onečišćujućih tvari. Stoga bi u sustav uspostavljen Direktivom 2007/46/EZ trebalo uvrstiti potrebne informacije.
(9)
Direktivu (EZ) 2007/46/EZ i Uredbu (EZ) br. 692/2008 trebalo bi stoga na odgovarajući način izmijeniti.
(10)
Mjere predviđene ovom Uredbom u skladu su s mišljenjem Tehničkog odbora - motorna vozila,
DONIJELA JE OVU UREDBU:
Članak 1.
1. Prilozi I. i IX. Direktivi 2007/46/EZ mijenjaju se u skladu s Prilogom I. ovoj Uredbi.
2. Prilog VIII. Direktivi 2007/46/EZ zamjenjuje se tekstom navedenim u Prilogu II. ovoj Uredbi.
Članak 2.
Prilozi I. i XII. Uredbi (EZ) br. 692/2008 mijenjaju se u skladu s Prilogom III. ovoj Uredbi.
Članak 3.
Uredba (EU) br. 171/2013 stavlja se izvan snage.
Članak 4.
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. srpnja 2013.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 7. ožujka 2013.

Labels: 12
7
8
20